১৯৪৫-এ সিদ্ধেশ্বর সেনের কবিতা প্রথম বেরোয়। তখন তাঁর বয়স ১৯। তাঁর প্রথম কাব্য সংকলন সিদ্ধেশ্বর সেনের কবিতা ১’ বেরচ্ছে ১৯৮১-তে। তখন তাঁর বয়স ৫৫। অন্তর্বর্তী এই ৩৫/৩৬ বছর ধরে তিনি অব্যাহত লিখে গেছেন কবিতা। সিদ্ধেশ্বর সেন আমাদের সময়ের তেমন বিরল কবি যাঁর কবিতা লেখায় কখনো খরাঋতু আসে নি। তাঁর কবিতার কখনো প্রয়োজন হয়নি মাঝে-মাঝে অনাবাদ, আবার তাঁর কবিতা কখনো হয়ে ওঠে নি চিরাচরিত শস্যক্ষেত্র। প্রথম কবিতা প্রকাশ ও গ্রন্থ প্রকাশের মাঝখানের ৩৫/৩৬ বছরে তাঁর অন্তত পাঁচ-ছটি বই বেরনোর কথা – সাত বছরে একটি এমন গড় ধরলেও। আমরা ঠিক করলাম – এই বইয়ের কবিতাগুলি সেই অপ্রকাশিত বইগুলির স্মৃতিতে – যা ঘটেই নি তার স্মৃতি কী করে থাকবে, বদলে বলা যায় – সেই অপ্রকাশিত বইগুলির স্মারক হিশেবে এক-একটি গুচ্ছে সাজানো হবে। সিদ্ধেশ্বরই গুচ্ছগুলির নাককরণকর্তা।